钦定古今图书集成/理学汇编/经籍典/第137卷 > 《硕鼠三》
## 钦定古今图书集成/理学汇编/经籍典/第137卷 > 《硕鼠三》

伊尹去夏入殷，田饶去鲁适燕，介子推去晋入山，田
饶事鲁哀公而不见察，田饶谓哀公曰：“臣将去君，黄
鹄举矣。”哀公曰：“何谓也？”曰：“君独不见夫鸡乎？首戴冠
者，文也；足傅距者，武也；敌在前敢斗者，勇；得得食相
告，仁也；守夜不失时，信也。鸡有此五德，君犹曰瀹而
食之者，何也？则以其所从来者近也。夫黄鹄一举千
里，止君园池，食君鱼鳖，啄君黍粱。无此五者，君犹贵
之，以其所从来者远矣。臣将去君，黄鹄举矣。”哀公曰：
“止，吾将书子言也。”田饶曰：“臣闻食其食者不毁其器，
阴其树者不折其枝。有臣不用，何书其言？”遂去之燕。
燕立以为相。三年，燕政太平，国无盗贼。哀公喟然太
息，为之辟寝三月，减损上服，曰：“不慎其前，而悔其后，
何可复得？《诗》云：‘逝将去汝，适彼乐国。适彼乐国，爰得
我直’。”